Alankomaiden kuningaskunnan aloite neuvoston asetukseksi tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla annetun asetuksen (EY) N:o 44/2001 muuttamisesta



Virallinen lehti nro C 311 , 14/12/2002 s. 0016 - 0016



Alankomaiden kuningaskunnan aloite neuvoston asetukseksi tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla annetun asetuksen (EY) N:o 44/2001 muuttamisesta (2002/C 311/09) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 61 artiklan c alakohdan ja 67 artiklan 1 kohdan, ottaa huomioon Alankomaiden kuningaskunnan aloitteen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo seuraavaa: (1) Yhteisön tavoitteen puitteissa toteuttaa asteittain vapauteen, turvallisuuteen ja oikeuteen perustuva alue, jolla henkilöiden vapaa liikkuvuus taataan, annettiin 22 päivänä joulukuuta 2000 asetus (EY) N:o 44/2001(4) tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla, ja se tuli voimaan 1 päivänä maaliskuuta 2002. (2) Asetuksessa (EY) N:o 44/2001 säädetään toimivaltaa koskevista säännöistä työsopimusta koskevassa asiassa. Erityisesti asetuksen 20 artiklassa annetaan tuomioistuinta koskeva sääntö työnantajan nostaman kanteen osalta. Tuomiot, jotka on annettu 20 artiklan nojalla, tunnustetaan ja pannaan täytäntöön asetuksen nojalla. (3) Rajatyöntekijöiden työsuhteista aiheutuneiden ongelmien vuoksi on tullut välttämättömäksi muuttaa asetuksen (EY) N:o 44/2001 20 artiklaa. Joidenkin jäsenvaltioiden työlainsäädännön mukaan työnantajalla on mahdollisuus päättää työsopimus irtisanomisen sijasta pyytämällä työsopimuksen purkamista tuomioistuimen määräyksellä ja joissain tapauksissa työsopimuksen purkaminen tuomioistuimen määräyksellä on pakollinen. Työsopimuksen purkamisesta tuomioistuimen määräyksellä on etua sekä työntekijälle että työnantajalle. (4) Työntekijöiden vapaata liikkuvuutta koskeva periaate huomioon ottaen ja tuomioistuimen määräämää työsopimuksen purkamista koskevien edellytysten parantamiseksi työnantajalle annetaan mahdollisuus nostaa kanne sen paikkakunnan tuomioistuimessa, jossa työntekijä tavallisesti työskentelee. Kyseisen tuomioistuimen ja riita-asian yhteydet ovat erityisen tiiviit, koska yleensä liittymäperuste sovellettavan lainsäädännön määrittelemiseksi on sama, ja sillä on myös yleensä parhaat mahdollisuudet hankkia tietoja, ON ANTANUT TÄMÄN ASETUKSEN: 1 artikla Lisätään asetuksen (EY) N:o 44/2001 20 artiklaan kohta seuraavasti: "1a. Työnantajan nostama kanne työsopimuksen purkamiseksi voidaan käsitellä myös sen paikkakunnan tuomioistuimessa, missä työntekijä tavallisesti työskentelee tai, jos työntekijä ei aina työskentele samassa valtiossa, sen paikkakunnan tuomioistuimessa, missä työntekijän palvelukseen ottanut toimipaikka sijaitsee." 2 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa Euroopan yhteisön perustamissopimuksen mukaisesti. Tehty ... Neuvoston puolesta Puheenjohtaja ... (1) EYVL C, ... (2) EYVL C, ... (3) EYVL C, ... (4) EYVL L 12, 16.1.2001, s. 1. Asetus sellaisena kuin se on viimeksi muutettuna komission asetuksella (EY) N:o 1496/2002 (EYVL L 225, 22.8.2002, s. 13).